Συμφωνία για την ανακεφαλαιοποίηση των τραπεζών
αβέβαιο το ύψος του "κουρέματος" του ελληνικού χρέους
Η Σύνοδος Κορυφής των 27 ηγετών της ΕΕ, η δεύτερη μέσα σε 72 ώρες ολοκληρώθηκε στις Βρυξέλλες γύρω στις 9.30 ώρα Ελλάδος και έσωσε «τα προσχήματα ενότητας» καταλήγοντας σε συμφωνία για το πολυσυζητημένο στόχο της ανακεφαλαιοποίησης των ευρωπαϊκών τραπεζών. . που θα πρέπει να ενισχυθούν κατά 9%. Υπο ποιους όρους θα γίνει αυτό και αν θα μπορούν να προσφύγουν στο Ταμείο Στήριξης θα διευκρινιστεί από το Εκοφίν, καθώς εξαρτάται από το ύψος του κουρέματος του ελληνικού χρέους. Οι ελληνικές τράπεζες πάντως θα αυξήσουν το κεφάλαιό τους κατά 100 δις ευρώ. Μετά τις 9:30 το βράδυ άρχισε με γεύμα η Σύνοδος του Γιούρογκρουπ και με προβλέψεις ολονυκτίας, καθώς οι πληροφορίες από νωρίς έδειχναν ότι οι διαπραγματεύσεις με τους τραπεζίτες για το «ψαλίδισμα» του ελληνικού χρέους έχουν φτάσει σε αδιέξοδο. Η Καγκελάριος Ανγκελα Μέρκελ και ο Πρόεδρος Νικολά Σαρκοζί διαπραγματεύτηκαν οι ίδιοι κατά την διάρκεια της νύχτας με τις πιστώτριες της Ελλάδας τράπεζες για να τις πείσουν να δεχτούν μια απώλεια της τάξης του 50% με στόχο, όπως δήλωσε καθαρά η κ. Μέρκελ στο γερμανικό κοινοβούλιο - που σημειωτέον υπερψήφισε την διεύρυνση του μηχανισμού στήριξης - το δημοσιονομικό έλλειμμα της Ελλάδας από το 160% του ΑΕΠ, να κατέβει στο 120% το 2020 για να είναι βιώσιμο. Το πρόβλημα που έχει πάρει και διαστάσεις στην Ελλάδα είναι η αναφορά στο προσχέδιο για «μόνιμη εποπτεία των ελληνικών μεταρρυθμίσεων» αναφορά που έγινε και από την κ. Μέρκελ για μόνιμη παραμονή της Τρόικα στην Αθήνα. Η ελληνική αντιπροσωπεία δυσαρεστημένη προσπαθεί σ’ αυτή την δραματική διαπραγμάτευση να σβηστεί η αναφορά αυτή από το προσχέδιο. Τόσο ο Πρόεδρος του Γιούρογκρουπ, Ζαν Κλώντ Γιούνγκερ, όσο και οι διάφορες πηγές των Βρυξελλών, ανέφεραν ότι το πιο πιθανόν είναι ότι η Σύνοδος δεν θα καταλήξει να δώσει ακριβείς αριθμούς στην ενδεχόμενη συμφωνία για τις τεχνικές πλευρές του πακέτου. Θα παρθούν πολιτικές αποφάσεις. Ο Πρωθυπουργός Γιώργος Παπανδρέου εξ άλλου τόνισε στις δηλώσεις του στους ξένους δημοσιογράφους ότι «η πρόκληση της Συνόδου είναι να σωθεί το ευρώ και να διασφαλιστούν τα κοινά ιδεώδη στην Ευρώπη. Είναι ώρα να τερματιστούν οι αβεβαιότητες και η κρίση με τις αποφάσεις της πολιτικής ηγεσίας της Ευρώπης. Από την πλευρά της Ελλάδας, ο ελληνικός λαός καταβάλει υπεράνθρωπη προσπάθεια για να κάνει την οικονομία μας βιώσιμη και ευημερούσα». Πληροφορίες του πρακτορείου Ρώυτερ αναφέρουν ότι το ελληνικό χρέος μπορεί να μειωθεί κατά 100 δις ευρώ.